Pääkaupunkiseudulla työskentelevä postinkantaja kertoo IS:lle, mistä Postin jakeluhäiriöt hänen mielestään johtuvat.

Postin jakeluhäiriöt ovat nousseet valtakunnalliseksi puheenaiheeksi ja irvileukojen vitsailun kohteeksi. Posti- ja logistiikka-alan unioni PAUn puheenjohtaja Heidi Nieminen kertoo IS:lle, että hän on haastatellut paljon työpaikoilla postinkantajia. Postijakelun takkuamiseen nousee kaksi pääsyytä.

– Väkeä on liian vähän. Tai sitä on oikeastaan vähennetty paljon viime vuosien aikana. Toinen syy on se, että siellä on lajitteluosuutta on uudistettu. Se uudistusprosessi vie enemmän aikaa kuin mitä siihen on ajateltu menevän. Se hidastaa postin jakelua.

Pääkaupunkiseudulla työskentelevä postinkantaja kertoo nimettömästi Ilta-Sanomille, että hänen mukaansa syy on juuri hidas lajittelutapa.

Posti muutti jakelujärjestelmäänsä syksyllä. Aikaisemmin koko taloyhtiö oli yksi jaettava ”lohko”. Jokaisella huoneistolla oli lajittelukeskuksessa oma hylly posteille.

– Nyt taloyhtiö on jaettu niin, että jokainen rappu on oma lohkonsa ja laitamme postit jakojärjestykseen asuntojen numeroiden perusteella. Pläräämme samaa nippua useamman kerran edes takaisin, kun laitamme väliin tavaraa. Tämä on ihan järjetöntä, postinjakaja sanoo.

Posteljoonin mukaan aamulajittelussa ei saada ulos saman päivän aikana saapunutta postia. Siitä jää aina vähintään kolmannes seisomaan odottelemaan seuraavaa päivää.

– Tämä on ihan jatkuva kierto. Uusi järjestelmä tuli voimaan noin kuukausi sitten. Sen aikana yhtenäkään päivänä ei ole mennyt kaikki tavara ulos.

Posteljooni sanoo, että kyse ei ole pelkästään alkukankeudesta. Postinjakaja ja hänen työtoverinsa ovat kaikki olleet alalla vähintään kymmenen vuotta.

– Meillä on aamulla töissä kahdeksan ylimääräistä käsiparia, jotka vain kasaavat postia, jotta pääsisimme suhteellisen ajoissa reiteille. Ennen lähdin reitille 10–11 välillä, nyt lähden 13–14 välillä. Asukkaat ovat miettineet, että onko postinjakaja vaihtunut, kun posti tulee niin myöhään.

Hän sanoo, että myös työpäivät venyvät, kun urakka on mahdoton toteuttaa työajan puitteissa. Hän on joutunut itse tekemään jopa 14 tunnin työpäiviä. Postinkantajat ovat jakaneet reittinsä postia myös viikonloppuisin, kun he eivät ole viikolla ehtineet.

– Tämä naurattaa niin paljon, että kohta rupeaa jo itkettämään. Tämä on Postille myös jumalattoman kallista. He maksavat meille ylityötunneista, ylimääräisille käsipareille aamulla ja illalla. Odottelemme kauhulla joulukortteja. Niitä päästään jakamaan varmaan puoliltaöin tai sitten niitä ei jaeta jouluna ollenkaan.

Enimmäkseen asukkaat ovat suhtautuneet postinjakajan mukaan ymmärtäväisesti. He tietävät, että postinkantajat tekevät parhaansa.

– On siinä käynyt niinkin, että olen joutunut uhkaavan väkivaltaisen käytöksen kohteeksi. Postia ei ollut jaettu reitillä ja kun jaoin sitä seuraavana päivänä, siellä oltiin hyvin uhkaavasti vastassa.

Postinkantaja tarjoaa oman ratkaisunsa siihen, miten jakeluongelmat saisi ratkaistua.

– Jos vanhan järjestelmän palauttaisi ja ottaisimme pari vakituista työntekijää lisää, saisimme ehkä päivän postit jaettua saman päivän aikana. Tämä uusi systeemi on naurettava. Se on otettu käyttöön sen takia, että he ovat niin vahvasti sitä mieltä, että siirrymme kolmen päivän jakeluun. Jos postia ei saada jaettua viidessä päivässä, miten he kuvittelevat sen onnistuvan kolmessa?

Posteljoonilta ei heru ymmärrystä sille, miten Posti on kommentoinut jakelun takkuamista julkisuudessa.

– Lausunnot mediassa lähinnä naurattavat. Milloin olemme harjoittelemassa, milloin sairaina. Osa postinkantajista on ladannut sosiaalisessa mediassa kuvia ja kertonut, kuinka paljon postia on jäänyt jakamatta. Johdosta tuli linjaus, että sellaisia ei saa enää näkyä.